b'\n_START_ARTICLE_\nRakennushallitus\n_START_PARAGRAPH_\nRakennushallitus (ruots. byggnadsstyrelsen) oli suomalainen keskusvirasto, joka toimi vuosina 1811\xe2\x80\x931995. Sen teht\xc3\xa4v\xc3\xa4 oli huolehtia valtion rakennusten yll\xc3\xa4pidosta ja suunnitella uudet valtion rakennukset. Rakennushallituksen teht\xc3\xa4vi\xc3\xa4 hoitamaan perustettiin Valtion kiinteist\xc3\xb6laitos, joka nykyisin tunnetaan nimell\xc3\xa4 Senaatti-kiinteist\xc3\xb6t. Senaatti-kiinteist\xc3\xb6t on valtion liikelaitos.\n_START_SECTION_\nHistoria\n_START_PARAGRAPH_\nRakennushallitus oli ensimm\xc3\xa4inen Suomeen autonomian aikana perustettu keskusvirasto. Viraston nimi oli ensin Yleisten rakennusten intendentinkonttori ja asetus sen perustamiseksi annettiin 3. syyskuuta 1811. Konttori perustettiin aluksi Turkuun, mutta siirrettiin Helsinkiin vuonna 1821. Viraston ensimm\xc3\xa4inen p\xc3\xa4\xc3\xa4llikk\xc3\xb6 (intendentti) oli italialaissyntyinen arkkitehti Charles Bassi. Alkuvaiheessa viraston teht\xc3\xa4v\xc3\xa4n\xc3\xa4 oli tarkistaa kirkkojen ja muiden yleisten rakennusten piirustukset ja kustannusarviot, jonka j\xc3\xa4lkeen ne l\xc3\xa4hetettiin keisarille hyv\xc3\xa4ksytt\xc3\xa4v\xc3\xa4ksi._NEWLINE_Vuonna 1865 annetulla asetuksella intendentinkonttorin nimi vaihtui Yleisten rakennusten ylihallitukseksi ja samalla perustettiin piiriorganisaatio hallituksen ty\xc3\xb6m\xc3\xa4\xc3\xa4r\xc3\xa4n kevent\xc3\xa4miseksi. Jokaiseen l\xc3\xa4\xc3\xa4niin paitsi Uudenmaan ja H\xc3\xa4meen l\xc3\xa4\xc3\xa4niin perustettiin l\xc3\xa4\xc3\xa4ninrakennuskonttori, joiden johtajia yleisesti sanotaan l\xc3\xa4\xc3\xa4ninarkkitehdeiksi. Monet l\xc3\xa4\xc3\xa4ninarkkitehdit olivat ensin arkkitehteina ylihallituksessa ennen siirtymist\xc3\xa4\xc3\xa4n l\xc3\xa4\xc3\xa4ninrakennuskonttoreiden johtoon._NEWLINE_Yleisten rakennusten ylihallitus nimettiin vuonna 1936 Rakennushallitukseksi.'